Lindmehi ja ka -naisi on maailmas sadu. Kuid siiski on ta üks nooremaid langevarjuspordialasid, millega on aktiivselt tegeletud vaid umbes viis aastat. Rahvusvahelise Aeronautikaföderatsiooni (FAI) spordialade võistlusnimistus tiibkostüümidega lendamist veel ei leia, ehkki mõõtu  saaks võtta nii pikima distantsi lendamises, täpsuse peale lendamises kui ka selles, kes suudab kõige aeglasemalt vertikaalselt kukkuda, lisaks veel formatsioonis lendamine. Kuid see ala areneb kiiresti. Tänapäeval on igapäevaseks kasutamiseks mõeldud tiibkostüümide tootjaid suhteliselt vähe ja ega neid palju sellele turule mahugi, sest tehnoloogia on kallis, tootmine samuti. Kõige tuntum kaubamärk on BirdMan, kelle Skyflyeri-nimeline tiibkostüüm on maailmas enamlevinud, samuti BirdMani ClassicII ja Gti.  S-Fly on prantslaste toodang, veel üks suur tegija on Matter. Uus tiibkostüüm maksab tootjalt tellides umbes 1000 dollarit, lisaks on sinna võimalik tellida erinevaid lisasid, mis võivad hinnale lisada kuni paarsada dollarit.